KÉRDÉSEK KISCSOPORTRA

Isten levele: Mária

2017-es régiós táborok témáihoz

**1. A „kegyelemmel telítettség” öröme: Mária a gyermek Jézus mellett**

* Írj fel 3-3-3 szót, ami jellemzi Édesanyáddal, az Egyházzal és Máriával való viszonyod. Máriához való viszonyod bizonyos szempontból Édesanyádhoz és az Egyházhoz való viszonyodnak tükre lehet. Mit olvasol ebben a „levélben”?

**Kegyelem = tetszés, kegy, kiválasztottság**

* Mária az „egészen szép”. Te milyen szépségre vágyakozol? (esztétikai, szellemi vagy természetfeletti?)
* Mária hogy volt szép szerinted? (mindhárom értelemben)
* Mi tette széppé? (a kegyelem, vagyis kiválasztottsága és erre adott válasza: „Szép vagyok, mert szeretek” – mondta egyszer egy látnoknak, aki megkérdezte Tőle, hogy „miért ilyen szép”)
* Együttműködsz-e a kegyelemmel? Dolgozol-e az erényekért?

**A kegyelem örvendezővé tesz**

* Van-e benned öröm? Mi az, ami igazán éltet és igazi örömet ad Neked hétköznapjaidban?
* Mesélj el egy olyan tapasztalatot, amikor az imádság vagy kereszténységed erényes gyakorlása örömmé vált benned!
* Szűz Máriát Nagyboldogasszonynak nevezzük, mert nincs nála boldogabb ember. Az Ő élete alapján, mit gondolsz, mi lehet az az öröm, ami igazán boldoggá tehet egy embert és mi az, ami hosszú távon nem elég nekünk a boldogságunkhoz? Ha elszivárgott az öröm, elszivárgott a kegyelem.

**Mi az ember kegyelem nélkül?**

* Volt-e már olyan, hogy elpazaroltad Isten kegyelmét? („Úgy éljetek, mint akik nem hiába kapták Isten kegyelmét!” 1Kor 6,1) (pl. örültünk-e neki?) Isten kegyelme, hogy élünk.
* Éltünk-e a kegyelemből? (pl. Jézussal egyesülve élted-e meg örömöd, külső-belső szépségeid, tested-lelked, kapcsolataid)
* Felismertük-e a kegyelmi látogatás (pl. döntésre, nagylelkűségre vagy megtérésre hívó) idejét? Most kell megtenned együttműködve a kegyelemmel, ami később nem biztos, hogy adatik.
* Meddig és miért dagonyázol gyónatlanul, amikor már el kellene menned gyónni? Miért veszélyes ez? Mit okoz a lelki tunyaság? Mi a Szentségtörés?
* Miről dönt a kegyelem? (élet-halál, Isten bennünk lakozása, üdvösség-kárhozat, tetteink ideiglenessége vagy örökérvényűsége (érdemszerző mivolta))

**A hit öröme az önátadásból, ráhagyatkozásból fakad**

* Mária fehér lap, amire Isten azt írhat, amit akar. Csukd be a szemed és képzeld el Istent! A Te életed lapjára most mit rajzolna?
* Te hol nem vagy fehér lap? Mit firkáltál oda, mivel vagy teleírva?
* Mit szeretnél, ha írna Isten életed fehér lapjára? Mi az, amit örömmel tudtál odaadni Istennek?
* Mi az, amiben csak belenyűglődsz Isten akaratába? Mária igenné lett Isten számára. Most miben kéri Isten az igened? Hited szubjektív (ráhagyatkozás, követés, személyes ima) vagy objektív (hitismeret, egyháziasság, közösségi ima, Szentmise) vonását kell erősítened?

**2. Mária a hit zarándokútján: Jézus nyilvános működése idején**

**Mária is fejlődött a hitben**

* Mit gondolsz mi fejlesztette Mária hitét? (nem mindig látott tisztán, nem mindig érzett bizonyosságot, nem mindig érezte Isten szeretetét, sokszor próbára tétetett a hite és mégis mindig engedelmeskedett, nem lankadt az imában, szeretetben, Istenre hagyatkozásban, tanítványságban). Sorold fel, mi tehette próbára a hitét!
* A Te életedben mik azok a megpróbáltatások, üres érzések, melyek megkérdőjelezik vagy megkérdőjelezték Isten szeretetét, jelenlétét és mégis fejlesztettek a hitedben? Mi az, ami csak később vált ilyenné? Van-e, amiről még mindig nem tudod elfogadni, hogy érted történtek meg (érted (is) lett megengedve), a te fejlődésedért? Van hatalmad ezt megváltoztatni. Most utólag hittel átölelheted azt Máriával és akkor helyére kerül életednek ez a mozaikja is és üdvtörténetté válhat minden fájdalmas esemény.
* Mária igenné lett Isten számára. Mi az, amit nem tudsz elfogadni életedben, jelenedben, amire még nem mondtál igent? Hogyan tudnád átölelni Isten akaratát? Hogyan lehetsz igenné („Máriává”) Isten számára a jelen pillanatban? (nem a múlt törmelékein kotorászok, nem a jövő miatt aggódok, hanem a jelenben teljes szívvel igent mondok Isten akaratára)

**Mária Krisztus tanítványa**

* A tanítványság kulcsa, hogy el tudod-e engedni saját akaratodat, elképzelésedet, amikor Isten kéri (vö. Mária kiüresedése), hogy eggyé válj a másik ember, Isten (vagy az Egyház) akaratával, szándékával, gondolataival. Mikor sikerült kiüresedned saját akaratodat, hogy teret adj Isten vagy egy másik ember akaratának?
* Miben sikerült tanítványnak lenned, aki Jézussal szemben üres lap volt és engedted, hogy a Mester tanítson? (pl. megengedted, hogy letörölje firkálmányaidat, korábbi téves vagy túl emberi, bűnös vagy önző gondolkodásmódod, szándékaid, törekvéseid és helyére jézusi gondolatokat, vágyakat, akaratot írjon).
* Miben kell még tanítvánnyá válnod?
* Miben öröm máris ez a tanítványság számodra?
* Jézus nem tudja megmutatni nekünk, hogyan kell követni Jézust, de Mária igen! Miben vált örömmé Szűz Mária számára a krisztuskövetés?

**Krisztus Anyja lehetünk**

* Jelenleg hol kapcsolódsz Mária misztériumához? Mivel kezdenéd, miben lehetnél „Máriává”?   
  Egy régiós fiatal a máriás lelkületet az alábbiakban élheti meg a Lelkiségi Dokumentum szerint:
* rendszeres Szentírásolvasás (engedni, hogy Isten szava testté váljon benned)
* rendszeres gyónás, áldozás (vagyis Jézus-hordozása szíved alatt)
* rózsafüzér és napi ima
* egyszerűség
* tisztaság
* szemérmesség
* engedelmesség az Isten szavának és az elöljáróknak (tanbeli és szívbeli egység)
* bántó önérvényesítés helyett alázatos szolgálat
* őszinte, de szeretetteljes kommunikáció
* rugalmasság
* bevethetőség akárhol
* aktív igenné válás
* kezdeményezés
* képesség dönteni, elvállalni feladatokat, majd hűségesen, alaposan végigcsinálni, ha kell a háttérben, láthatatlanul (úgy, hogy észre sem vesznek), de alázatoskodás miatt el nem utasítani láthatóbb nagyobb, megtisztelőbb feladatokat sem (pl. Mária nem mondja azt Gábrielnek, hogy erre én nem vagyok alkalmas, vagy félek, hogy hiúnak ne gondoljanak az emberek), ha arra alkalmasnak látszol (mindeközben fontos megőrizni és kérni az alázat kegyelmét)
* Mit jelent a dokumentumban, hogy „megszüljük” az egységben köztünk lévő Jézus jelenlétét és Máriaként Jézust ajándékozzuk a világnak? Mivel tudsz Te ehhez hozzájárulni?
* Mit jelent a Szentlélekre figyelni, mint Mária? Mit jelent a saját és mások karizmáit elfogadni, kibontakoztatni és megajándékozni azzal egymást? Mi a Te karizmád? Ami nem Isten akarata, az rossz. Nem Jézust foganjuk meg, ha sok mindent teszünk, jókat is, de nem a Szentlélek indítására vagy nem tiszta szándékkal (motivációval), nem Isten iránti szeretetből, hanem puszta dicsőségvágyból, önérdekből, kényszeredetten vagy megszokásból. Mi az, ami elferdíti és félreviszi olykor a motivációdat? Mire van hajlamod? (pl. nem Jézust szeretve szolgálni megyek a táborba, hanem pusztán élményeket kapni, szórakozni és másokat szórakoztatni akarok)
* Megfoganja Jézust, de nem szüli meg az, aki hallgatja az igét, de nem váltja tettekre. Életem mely területén hiányoznak a tettek és nem követik azok még a hitemet?

**3. Mária a remény Anyja: Jézussal a kereszt alatt**

* Az anya együttérez, szinte magába veszi a másik szenvedését, testi-lelki ínségét, hogy átszeretve azt, enyhítsen rajta. Máriaként kiknek a gondjait vehetnéd magadba úgy, hogy imában hordozod Isten előtt vagy vállalsz áldozatot, böjtöt, szeretetgyakorlatot megtérésükért vagy szándékaiért?
* Mi ad erőt, hogy kitarts egy vállalásban vagy a szeretetben, ha az már nehéz vagy kényelmetlen (pl. tanulás, nehéz ember, kitűzött jó cél vagy elhatározás)?
* A kereszt alatt Jézus azt kérte, hogy Mária bennünk Jézust (az ő gyermekét) lássa és mi benne az Édesanyánkat. Mikor sejtettél meg abból valamit, hogy Szűz Mária, a Te Édesanyád? Hogyan, mitől láthatná benned jobban Fiát Mária?
* Amikor úgy tűnik, mintha Isten nem hallgatná meg imádságaidat és megcáfolná ígéreteit, emlékezz Mária hitére és kiáltsd: „Atyám nem értelek, de bízom benned!”. Mondj egy dolgot, amiben ezt kell(ett) kiáltanod!
* Van-e olyan szenvedés az életedben, amiről az a gyanúd, hogy nem Jézus keresztje, mégis újra és újra „beállsz alá”? Mi segítene, hogy megszabadulj ettől?
* Hol van olyan testi-lelki ínség körülötted, ami Téged hív, hogy „Máriaként” enyhíts rajta?
* A szentség a lefaragás művészete. Miben farag most Téged az Isteni Művész?
* Valaki vagy megtagadja magát vagy megtagadja Jézust. Miben tagadhatod meg magad hétköznapjaidban, hol találsz erre alkalmat? (pl. kedved volna a haragodat kitölteni valakin; olyan műsor megy a tévében, ami nem építené a lelkedet; sérelmedet szeretnéd elpanaszolni mindenkinek vagy bezárkóznál egy szemrehányással teli csöndbe; tisztességtelen előnyhöz juthatnál kis csalással stb., s Te azt mondod: „nem”)

**4. Mária a Szép Szeretet Anyja: Jézus Lelkétől vezettetve (Pünkösd misztériumában)**

**Mária imádságos jelenléte Pünkösdkor**

* Milyen legyen az imádságunk, hogy elnyerjük vele a Szentlelket? (egy szívvel, egy lélekkel, állhatatosan imádkozzunk)
* Jézus azt parancsolja: „szüntelenül imádkozzatok!”. Hogyan lehet ezt teljesíteni? (mindent Jézus iránti szeretetből tegyünk)
* Mennyi imaidő kell ahhoz, hogy fenntartsuk ezt a szüntelen imádó, Jézusra irányuló lelkületet? (biztos, hogy nem elég napi öt perc) Elég-e a privát imám? (nem elég, az apostolok is közösségben imádkozva kapták meg a Szentlelket, Jézus is megparancsolja, hogy összegyűljünk az Ő emlékezetére, a Szentmisére)
* Mi segíti a szüntelen imádságot? (Isten utáni szüntelen vágy ápolása:
* rendszeres gyónás, áldozás
* hétköznapi Szentmise
* gyakori Szentlélekhívás
* röpimák
* egyéni és közösségi illetve spontán és kötött imák jól megválasztott aránya
* napi rózsafüzér
* annak a szándéknak a felindítása, hogy minden áldozatodat és örömödet egyesítsd Jézus áldozatával és örömével, Iránta való szeretetből, a lelkek megmentéséért)
* Miért szoktál meglankadni az imádságban? (nem tudatosítod vagy nem érzed Isten jelenlétét, nem vagy állhatatos, rövidíted az imaidőt, hülye gondolatok terelik el figyelmed)
* Mi tarthatja fenn lankadatlanul az imádságot?
* sose rövidíts az elhatározott imaidőn, hogy hozzászokj a hosszabb imádságra
* legnagyobb segítség a rózsafüzér, ami kb. 30 percig tart
* tudatosítsd, hogy Kinek a jelenlétében vagy
* szemléld a titkokat, amikről imádkozol és vonatkoztasd az életedre
* legyen heti imarended, fix, minimum fél órás találkozókkal és ne mondd le Jézust
* ne tologasd, ha nincs rá Vele megbeszélt jó okod, hanem mondd azt inkább a barátaidnak, hogy ott már egy találkozód van beírva, amit nem szeretnél lemondani
* ha gondolataid elkalandoznak vagy megterhelnek vagy unod az imádságot, szegezd oda testedet és maradj az Úr jelenlétében vagy borulj térdre és mondd neki: ’Uram, a testem imádkozik hozzád!’
* Mennyire vagy állhatatos a hálaadásban és dicsőítésben?
* Mária példája szerint hogyan kell használni a karizmákat és hogyan nem szabad?
* Olvassa fel a csoportvezető az 1Kor 13. fejezet egészét. Olvasd el az 1Kor 13, 4-8-at, majd helyettesítsd be a szeretet szó helyére a saját neved. Olvassuk fel együtt, egyszerre hangosan a saját nevünkkel! Majd egy valaki olvassa fel úgy, hogy Mária nevét helyettesíti be! Magatokra és Máriára nézve mit és mikor éreztetek helytállónak és mit nem?
* Kiknek adja meg Isten a Szentlelket? (akik állhatatosan kérik tőle és akik engedelmeskednek neki (ApCsel 5,32))
* A csoport végén kérjük majd együtt a Szentlelket! Pl. minden csoporttag mondja ki hangosan, körben egymás után: „Jöjj szentlélek Isten, szükségem van Rád!”

**Szűz Mária korunk leghatalmasabb prófétája**

* Korunk leghatalmasabb prófétájaként a Szűzanya milyen eszközöket ad nekünk a lélekmentésre?

(„Adok nektek öt követ Góliát ellen:

1. imádság böjttel kísérve (rózsafüzér)
2. rendszeres gyónás, áldozás
3. engedelmesség az Egyház és pásztorai iránt
4. Evangélium szerinti élet
5. áldozathozatal.”)

* Mit jelent az engesztelés? (az előbbiek együttes gyakorlása földi és örök büntetéseknek, vagyis bűneink következményeinek elhárítása, mérséklése céljából)
* „Sok lélek kerül a pokolba, mert nincs, aki imádkozzon és áldozatot hozzon értük.” (Fatimai Szűz Anya szavai) Egy rózsafüzér egy lelket ránthat le az ördög szekeréről, az imádság és az engesztelés háborúkat állíthat meg (lásd a fatimai gyerekek imája miatt Portugália védelmet kapott a II. világháború alatt és előbb vége lett a háborúnak)
* Egészen kis dolgok miatt Isten egészen nagy dolgokat kész nekünk adni Szűz Mária közbenjárásán keresztül. Ezért kéri önmagunk, családunk, közösségeink, Hazánk és a világ felajánlását Szeplőtelen Szívének! Rendkívüli kegyelmeket fűz pl. a csodás érem viseléséhez vagy pl. ahogy Fatimában megígérte: „A halál órájában mellettük állok az üdvösségre szükséges kegyelmekkel mindazoknak, akik (Szeplőtelen Szívem tiszteletére) öt hónapon keresztül minden első szombaton meggyónnak, megáldoznak, a rózsafüzért elimádkozzák és 15 percet velem töltenek, hogy ezáltal engeszteljenek.”
* Aki szeretné, a mai napon odaszentelheti, vagyis felajánlhatja magát Szűz Mária Szeplőtelen Szívének tiszteletére. Ennek különböző fokozatai vannak. Annyit tégy meg, amennyire ösztönzést érzel és amit soha nem kell visszavonnod.

1. szintje: egy egyszerű oltalomkérés.
2. szintje: valamit megígérsz a felajánlásoddal együtt (pl. napi egy tized rózsafüzér vagy minden pénteken áldozathozatal Jézus iránti szeretetből a bűnösök megtéréséért, stb. vagy, hogy minden testi-lelki javaid, pl. imáid, jócselekedeteid esdő és engesztelő értéke felett totális rendelkezési jogot adsz Szűz Máriának, hogy úgy használja fel és arra, amire akarja és amivel jobban megdicsőíti Jézust - lásd Grignon Szent Lajos: Tökéletes Mária tisztelet).
3. szintje: ezt az ígéretet magánfogadalomként, bűn terhe mellett, lelki atyám jelenlétében vállalod. Ez komoly dolog, ezért annyit vállalj, ami, ha kicsi is, abban biztos hűséges tudsz maradni. Isten ugyanis a jókedvű adakozót szereti.

* Most tartsunk csöndet és mindenki írjon egy levelet Szűz Máriához:
* írd le, hogy milyennek ismerted meg őt a táborban, mit szeretnél kérni közbenjárására Szent Fiától, miért vagy hálás és esetleg mit szeretnél felajánlani neki
* ha szeretnél felajánlani neki valamit, akkor írj egy ilyen kezdetű: „Magyarok Nagyasszonya, Boldogságos szűz Mária, a mai napon felajánlom neked… vagy oltalmadba ajánlom neked…” - oltalomkérő vagy felajánló imát Szűz Máriához és azzal fejezd be leveled
* fontos, hogy ezt nem kell felolvasnod, de ha akarod, pl. lelki atyádnak megmutathatod
* mindenki, aki kéri a Szeplőtelen Szív oltalmát és szívesen viselne vagy szívesen hordaná mindig magánál a csodás érmét, az a záró Szentmisén kimehet és kérhet belőle, de napi imáihoz tegye majd hozzá ezentúl ezt a fohászt: „Ó bűn nélkül fogantatott Szeplőtelen Szűz Mária, könyörögj érettünk, kik Hozzád menekszünk!”