**SAPIENTIA SZERZETESI HITTUDOMÁNYI FŐISKOLA**

Esti tagozat

Katekéta- lelkipásztori munkatárs alapképzés

**A kereszt János evangéliumában**

Szemináriumi dolgozat

Készítette: Cseri Sára

Témavezető: Szatmári Györgyi

2011–2012. tanév, II. szemeszter**TARTALOM**

**Bevezetés** 3

1. **János evangéliuma** 3
   1. Az evangélium elhelyezése 3
   2. Az evangélium szerkezeti felépítése 3
   3. A jánosi teológia néhány jellegzetessége 4
2. **A kereszt** 5
   1. A kereszt több nézőpontból 5
   2. János megváltástana 6
   3. Jézus halála, mint kinyilatkoztatás és megdicsőülés 6
   4. Jézus halála, mint áldozat 7
   5. A bűn és a megváltás Jánosnál 7
   6. Egyház a kereszt tövében 7
   7. Néhány jelentőségteljes részlet a kereszt körül 8
   8. A felirat 8
   9. A palást 9
   10. Megszégyenülés? 9
   11. „Magára vette” 10
   12. Írások beteljesítése 10
3. **A kereszt a kánai menyegző fényében** 11
   1. Óra 11
   2. Bor 11

**Befejezés** 12

*Irodalomjegyzék* 13

*Rezümé* 14

**Bevezetés**

Biztosan van legalább egy dolog a világon, amit minden ember (függetlenül bőrszíntől, vallástól, nemzetiségtől…) ismer. Ez pedig nem más, mint a kereszt. A legtöbben kegyetlen büntetőeszközként gondolunk rá, pedig ez több annál. A keresztény ember zsigereiben sejti, hogy a történelem egy sarkalatos pontján, azon a bizonyos kereszten eldőlt valami.

Dolgozatomban igyekszem ezt a titkot minél inkább megvilágítani. Közelebbről vizsgálom Jézus keresztjét és annak jelentőségét, mélységét, melyet János evangélista értett meg legjobban. A négy közül az ő evangéliumáról mondhatjuk: a leginkább szellemi, a leginkább teológiai, a legmélyebb alkotás.

Főként biblikus teológiai szempontból fogom vizsgálni a keresztet és néhány hozzá kapcsolódó részletet, ehhez Székely János: Az Újszövetség teológiája című könyvét hívom segítségül. Az egzegetikai szempontok számbavétele is fontos, Benedikt Schwank: János című bibliakommentárját használom.

Kutatásom során több olyan könyvet, tanulmányt találtam, amely egy meghatározott szempontból vizsgálja ezt a témát. Nem találtam olyan összefoglaló művet, amely a lehető legtöbb nézőpontot egyesíti. Dolgozatomban kísérletet teszek ezeknek a szempontoknak az összefoglalására is.

1. **János evangéliuma[[1]](#footnote-1)**
   1. *Az evangélium elhelyezése*

Az evangélium az első század utolsó éveiben íródott, görög nyelven. Egyetlen szerző tollából származik, ám nem János apostol a szerző. Nincs egységes nézet, de feltehetően a jánosi iskola egyik tagja írta a negyedik evangéliumot.

* 1. *Az evangélium szerkezeti felépítése*

Az evangélium három nagy fő részre osztható: 1. Prológus (1,1–18). Bemutatja, hogy ki az a Krisztus, akiről az műben szó lesz. 2. Jelek könyve (1,19–12,50). Főként a csodák és azok mélyebb értelmezése áll a középpontban. Szól arról, hogy milyen hit ismerheti fel Jézust, mint Isten Fiát, valamint Jézus zsidó ünnepeken való részvételéről. A második rész végén Jézus óráját kezdi előkészíteni. 3. A dicsőség könyve (13,1-21,25). A különböző jeleken át Jézus megdicsőüléséig vezet a szent szerző. A keresztet mint a megdicsőülés eszközét mutatja be.

Fontos a téma szempontjából megemlíteni, hogy a szent szerző a kánai menyegzőtől, tehát az evangélium második fejezetétől már előkészíti a kereszt jelét, hiszen utal Jézus órájára (vö. Jn 2,4), ami a megváltás csúcsa. Ennek megfelelően fokozatosan kiteljesedik az evangélium, mintegy keretbe foglalja azt.

* 1. *A jánosi teológia néhány jellegzetessége*

A negyedik evangélium a legmélyebb, leginkább teológiai evangélium. Ennek megfelelően úgy ír, mintha magányban elmélkedne Isten titkain.

Már az evangélium elején rögtön a lényegre tér: azonosítja Jézust Istennel. A csodajeleket nem csupán eseményekként szemléli, hanem úgy, mint amik túlmutatnak magukon, egy nagyobb jel felé. Ezek valamit mindig kinyilatkoztatnak Krisztusról.

János egyik központi témája a Lélekből való újjászületés.

A keresztet nászként ábrázolja Isten és ember között, ennek előképe a kánai menyegző.

Tartózkodó a szentségekkel kapcsolatban, nem írja le pl. az Eukarisztia alapítását.

Kicsit más a jánosi eszkatológia, mint a szinoptikus evangéliumokban. Úgy beszél a végső napról, mint ami már eljött.

Bultmann szerint a jánosi ábrázolás azt mutatja, Jézus küldetése, hogy az Atya nevét megismertesse a világgal.[[2]](#footnote-2)

Barrett is hasonlóan vélekedik: „Jézus alakjának nincs értelme, ha népvezérnek, rabbinak vagy *theiosz anér*nak tartjuk. Azáltal nyeri el értelmét, ha őt hallgatva az Atyára hallgatunk, s őrá tekintve az Atyát látjuk és az Atyát imádjuk.”[[3]](#footnote-3)

1. **A kereszt**
   1. *A kereszt több nézőpontból*

Az átlag keresztény ember a „kereszt” szó hallatán – ha nem Mel Gibson Passió című filmjére gondol – Jézus szenvedésére és a kegyetlenségre asszociál első ízben. Azután valószínűleg eszébe jutnak Jézus szavai, melyeket hozzá is intéz, hogy ha követni akarja Őt, vegye fel keresztjét (Vö. Mt 16,24). Emiatt a személyes nehézségek is felmerülnek ennek kapcsán. Esetleg arra is gondol az ember, hogy senki nem kap nagyobb keresztet, mint amit elbír. (Vö. 1Kor 10,13)

Herbert Haag a Bibliai Lexikonban a kereszténység és önmegtagadás jelképeként, a hiteles keresztény élet foglalataként és éppen ezért a Krisztussal való egység jelképeként is leírja a keresztet. A lexikon szócikkéből kiderül, hogy Jézus korában sokféle keresztet használtak büntetőeszközként és jelképként egyaránt (pl. crux comissa, András kereszt, horogkereszt, stb…). Azt is megtudhatjuk, hogy a római keresztek nem voltak túl magasak, valószínűleg Jézus lába csupán 1 méterrel lehetett a föld fölött. (Máténál olvassuk, hogy szivacsot nádszálra tűzve inni adtak neki.) Egy laikus számára a kereszt egyenlő a balgasággal, a botránnyal és a megaláztatással.[[4]](#footnote-4)

A Biblikus Teológiai Szótár szerint az üdvösségünket idéző lényeges kifejezések egyike lett, annak minden vonásával: a szenvedéssel, a halállal, a vérrel; megváltásunk eszköze. Kiemeli a kereszt körüli botrányt, Szent Pált idézi: „mi azonban a keresztre feszített Krisztust hirdetjük, ami ugyan a zsidóknak botrány, a pogányoknak pedig oktalanság.” (1Kor 1,23) Akármilyen nehéz volt is a tanítványok számára, később nem szépítették meg elbeszéléseikben, mert „rejtett misztérium adott értelmet neki.” A feltámadás dicsőségében, Pünkösd fényében már bele tudják illeszteni Isten megváltó tervébe: be kellett teljesednie az Írásoknak, Jézus a mi bűneinkért halt meg. Pál szerint a kereszt a kapcsolópont az Ószövetség és az Újszövetség, a zsidók és a pogányok között, „mindkettőt egy testben engesztelte ki Istennel” (vö. Ef 2,14-18). János evangéliumában Jézus már a kereszten diadalmaskodik, felemeltetik – itt ugyanazt a szót használja, mint ami Jézus mennyei felmagasztalását jelezte a szinoptikus evangéliumokban. Jézus méltóságteljesen halad a kereszt felé. A kereszt a keresztény ember ismertetőjegye, Jézus is mondja: „aki utánam akar jönni, tagadja meg önmagát, vegye föl keresztjét.” (Mt 16,24) A tanítványnak önmagán kívül a világ számára is meg kell halnia, el kell fogadnia az ezzel járó nehézségeket is.[[5]](#footnote-5)

* 1. *János megváltástana[[6]](#footnote-6)*

János három szempontból vizsgálja a megváltás fogalmát és a kereszt értelmét: Jézus halálát megdicsőülésként ábrázolja, teljesen szabadon felajánlott áldozatként, mely így már megszentelő. Emellett Isten igazi arcának kinyilatkoztatásaként is értelmezi a kereszthalál általi megváltás eseményét.

* + 1. *Jézus halála, mint kinyilatkoztatás és megdicsőülés*

„A megtestesült Logoszban Isten szerető, megmentő jelenléte vált láthatóvá.”[[7]](#footnote-7) Jézus az Istent kinyilatkoztató Szó, a Logosz. Jézus műve a kinyilatkoztatás. Ez a kinyilatkoztatás pedig jeleken keresztül valósul meg, melyek közül a legnagyobb a kereszt. Tehát halála is kinyilatkoztatás, itt ismerjük meg, hogy kicsoda valójában Jézus Krisztus, ezzel együtt Istent is megismerteti.

Halála ugyanakkor megdicsőülés is. Zseniálisan fogalmaz az evangélista. Többértelmű kifejezéseket használ, pl. a hüpszoó szót, ami jelent felmagasztalást, fizikai felemelést, de keresztre feszítést is. A palást, a korona, a kereszt mint trón is arra irányítja figyelmünket, hogy a szenvedésben királlyá emelkedik. Pl. térdre rogynak előtte a katonák, mielőtt elfognák (Jn 18,6), a szinoptikusokhoz képest sok megalázó részletet elhagy, a három nyelvű (héber, görög, latin) keresztfelirat (Jn 19,20)arra utal, hogy a világ egésze felett uralma van, végül pedig új sírboltba temetik (Jn 19,41), abban a korban ez is csak királyokat illetett meg.

A keresztet forrásként is ábrázolja, hivatkozik az Írásokra: „Feltekintenek arra, akit keresztülszúrtak… Azon a napon forrás fakad Jeruzsálem lakói számára, hogy megtisztuljanak…” (Zak 13,1) Ez beteljesült, amikor átdöfték oldalát egy lándzsával, majd abból vér és víz folyt ki. Odaadta magát értünk, hogy újjászülethessünk kereszthalála által.

* + 1. *Jézus halála, mint áldozat*

János Jézust Isten Bárányaként emlegeti, mint áldozatot. Párhuzamot vont a zsidó húsvét szertartásai valamint Jézus bevonulása és szenvedése közé.

János a szenvedést önátadásnak nevezi, mely a legtisztább szeretetből fakad: „Senkinek sincs nagyobb szeretete annál, mint aki életét adja barátaiért.” (Jn 15,13) Az utolsó vacsorán elmondott imájában ezt mondja: „értük szentelem magamat, hogy ők is szentek legyenek az igazságban.” (Jn 17,17) Megszenteli tanítványait, mert magával viszi őket Atyjához, kinyilatkoztatja nekik az igazságot. Jézus a népért halt meg. Nem a bűneiért, hanem azért, hogy összegyűjtse őket.

* + 1. *A bűn és a megváltás kapcsolata Jánosnál*

János a bűnt egy Istennel szemben tanúsított létmódként jeleníti meg, mely abból származik, hogy nem ismerik az Atyát. A bűnről mindig egyes számban beszél, és mindig másként nevezi. Pl. hazugság, gyűlölet, gyilkosság… „a megváltás úgy történik, hogy Isten kinyilatkoztatja igazi arcát.”[[8]](#footnote-8) A megváltás „a bűn létmódjából a szeretet isteni létmódjába emeli át az embert.”[[9]](#footnote-9) Így újítja meg életünket, újjászületünk általa. Amikor kinyilatkoztatja magát, barátaivá fogad minket, mert mindent elmond az Atyáról (vö. Jn 15,15). Alapvetően ebben a szeretetben hiszünk.

* 1. *Egyház a kereszt tövében*

Azon túl, hogy a kereszten megváltásunk beteljesedett, kaptunk egy másik ajándékot is: az Egyházat, mely megtart, nevel, vezet bennünket.

Mária jelenléte (a kereszt alatt) csak úgy, mint a kánai menyegzőnél, igencsak fontos. Az Egyházat képviseli, ám itt már készen áll az Istennel köttetett frigyre. Elérkezett a menyasszony és a vőlegény egybekelésének órája. Jézus Jánosra, tanítványára bízza anyját, és ugyanígy fordítva. Egymás mellé rendeli az Egyházat és népét. „Az új Egyház azonnal közösségként jelenik meg a kereszt tövében.”[[10]](#footnote-10)

A kereszten Jézus azt mondja: „Asszony, íme, a te fiad…. Íme a te anyád.” (Jn 19,26b-27) Jézus anyánkul adja Máriát – az Egyház anyjának mondja. „A testi anyasághoz hasonlóan a lelki anyaság is két mozzanatban valósul meg: a foganáson és a szülésen keresztül. Önmagában egyik sem elégséges. Mária átment ezen a két mozzanaton: lelkileg fogant és megszült bennünket. Fogant, vagyis magába fogadott bennünket talán már az angyali üdvözletkor, de egészen biztosan az idő alatt, ahogy Jézus előrehaladt a küldetésében.”[[11]](#footnote-11)

A kereszten Jézus vére árán megszületik az Egyház, az új Éva az új Ádám oldalából. Jézus halála által újjászülettünk vízből és Szentlélekből. Mivel Krisztusból születtünk, Krisztus teste vagyunk, Ő a Fő. Ezért vele együtt mi is megfeszíttetünk. „Krisztus az »én bűnös halálomat halja«, míg én e halálban tulajdon önmagamon túl elnyerem Isten szeretetének életét.”[[12]](#footnote-12)

Jézus „átadta lelkét.” (Jn 19,30b) Jézus a kereszt alatt álló Jánosnak és Máriának (akik az Egyházat személyesítik meg) adta át Lelkét, ők annak befogadói. Visszaadta az Atyának, és azt megújulva adta át az Egyháznak: „Krisztus új teste először kapja meg Krisztus lelkét…”[[13]](#footnote-13) Ugyanezt a Lelket ígérte meg búcsúbeszédében, és ugyanezt a megszentelő Lelket adja nekik, nekünk, amikor visszatér.[[14]](#footnote-14)

* 1. *Néhány jelentőségteljes részlet a kereszt körül*

Az alábbiakban kiemelek néhány részletet, ami a kereszthez kapcsolódik, véleményem szerint ezek jobban alátámasztják a fentebb írtakat: a halál megdicsőülés, kegyelem, a népért önként vállalt, megszentelő szenvedés, stb…

* + 1. *A felirat*

A szent szerző azt írja, a kereszten, tehát a fej fölött helyezték el a feliratot. Ezzel felhívja az olvasó figyelmét a mélyebb tartalomra: már az evangélium elején kérdezte Natanael, hogy jöhet-e valami jó Názéretből, mire Fülöp azt válaszolta: „Jöjj és lásd.”[[15]](#footnote-15)

A kereszt felirata történelmi adat, minden evangélista beszámol róla. Az akkori szokások szerint az elítéltnek egy feliratot kellett magával vinnie a kivégzés helyére, mely megjelölte, hogy miért feszítik keresztre. János evangéliumát olvasva támad a gondolatunk: Pilátus írta a feliratot, illetve ez egy eszköz is, mely Pilátus korábbi ingadozását (tétova a Jézus feletti bíráskodás során) javítja helyre: úgy lesz a felirat, ahogy ő megírta. Csak János szerint készül három nyelven, mely a nyilvánosságot szolgálta. Az írás változtathatatlan, és mindenki számára hirdeti Jézus diadalmát az egész világ fölött.[[16]](#footnote-16)

* + 1. *A palást[[17]](#footnote-17)*

A ruháktól való megfosztás a kiüresítés jele, Jézus földi személyiségéből vesznek el valamit. Ugyanakkor annak is jele, hogy tökéletesen átadta magát az Atyának, hogy „majd beöltözhessen egészen Istenfiúi dicsőségébe.”[[18]](#footnote-18) A bibliai irodalomban általában a test szimbóluma. Jézus valamiképpen „megosztja önmagát: megajándékoz bennünket titokzatos testével.”[[19]](#footnote-19) A négy égtáj felé eljut az örömhíre. Ez is, mutatja, hogy hiába csúfolják meg, Ő már a hit szemén keresztül megmutatja dicsőségét.

Az egy darabból szőtt köntös Jézus főpapi voltát hangsúlyozza, illetve misztikus testének, vagyis Egyházának oszthatatlanságát. Továbbá úgy is értelmezhetjük, mint tényt, mely előrevetíti az írás beteljesedését: „Csontját ne törjék össze.” (Kiv 12,46; Zsolt 34,21)

* + 1. *„Megszégyenülés?”[[20]](#footnote-20)*

Azt gondolnánk, annál már nem sok dolog lehet megalázóbb Jézus számára, mikor mezítelenre vetkőztetik. Ha jobban megvizsgáljuk, és összevetjük az utolsó vacsora jelenetével, láthatjuk, hogy itt másról van szó. Mielőtt megmosta tanítványai lábát, letette felsőruháját, ezzel mintegy rabszolgává alacsonyította magát. „Az önkéntes halált jelentő prófétai cselekmény része.”[[21]](#footnote-21) Éppen ennek az előreutalásnak köszönhetően tudhatjuk, hogy „az erőszak győzelme csak látszólagos. Ami megalázásnak tűnik, igazában megalázkodás, ami kivégzésként jelenik meg, szabadon felajánlott életáldozat.”[[22]](#footnote-22) Ez is mutatja: a szerző gondoskodik arról, hogy Jézus királyi dicsőségét elénk tárja, hogy valóban észrevegyük, szenvedésének igenis van értelme, Jézus mégsem utolsó az emberek között. (vö. Iz 53,3) Azt is mondhatnánk, János teológiájának alátámasztásán keresztül vígasztal is minket.

* + 1. *„Magára vette”*

„És ő magára vevén keresztjét kiment a Koponyahelyre.”[[23]](#footnote-23) Nagy valószínűséggel Jézus csak a keresztgerendát (patibulum) vitte, a tartó gerendát előre leásták a földbe. Fontosnak tartja hangsúlyozni, hogy maga vitte keresztjét (talán még Ő is vette fel), ezzel is utal a népért önként vállalt áldozatára és vértanúhalálára.[[24]](#footnote-24)

Véleményem szerint példát is ad számunkra abban, hogy alázatosan fogadjuk el feladatinkat akkor is, amikor nehezek, hiszen Isten akkora terhet ad a vállunkra, amekkorát elbírunk. (Vö. 1Kor 10,13)

* + 1. *Írások beteljesítése*

A korabeli zsidók Jézus halálát úgy fogták fel, hogy „Isten elvetette őt, hiszen várakozásuk szerint a Messiás örökre megmarad (12,34).”[[25]](#footnote-25) János azért, hogy alátámassza az Egyház tanítását, miszerint Jézus az Atya akaratát teljesítette be, az egész evangéliumban sok ószövetségi jövendölésre hivatkozik. Az utolsó mozzanat: Jézus inni kért. Azt sugallja, hogy minden, az apró részletekig beteljesedett. Ő ennek teljesen tudatában van, ő is akarta ezt. Ezért kérése, hogy adjanak neki inni, a végső beteljesedés utáni szomjúságot is jelenti (Jn 4,34).[[26]](#footnote-26) A Fiú győzelmét azzal vívta ki, hogy „mindenben elfogadja az Atya akaratát”[[27]](#footnote-27), ilyen módon az evangélista „békés vértanúságként”[[28]](#footnote-28) ábrázolja halálát.

**III. A kereszt a kánai menyegző fényében**

A kánai menyegző és a keresztre feszítés keretbe foglalja János evangéliumát.

A menyegző előrevetíti Jézus szenvedését. „A »menyegzői« öröm Kánában kezdődik, de csúcspontját a kereszten éri el.”[[29]](#footnote-29) Két fontos szimbólumot kell kiemelnünk.

* 1. *Óra*

A kánai menyegző csodaelbeszélésénél Jézus azt mondja anyjának: még nem jött el az ő órája, a kifogyó bor ügyében nincs közük egymáshoz. „Nincs szüksége arra, hogy test szerinti anyja figyelmeztesse. Az Atya akarata szabja meg számára az »órát«, amelyben dicsőségét kinyilatkoztatja.”[[30]](#footnote-30) Egy mélyebb tartalom felé irányítja tekintetünket: Jézus, a vőlegény és a menyasszony, az Egyház a végső órán fognak egybekelni, amikor anyánkul adja Máriát nekünk, és így bevon minket saját dicsőségébe. János sokszor használja az óra képét, ez a „dicsőségbe való bevonulás teológiai (üdvtörténeti) »ideje«.”[[31]](#footnote-31)

A kérdés, hogy nekünk mi javunk származik az *elérkezett órából*? „Ahogyan Jézus anyja kérésére, jelképesen elővételezi az ő óráját s egyszersmind utal rá, úgy ez az Eucharisztiában mindig újra megtörténik: az Egyház kérésére az Úr elővételezi az Egyházban az ő újra eljövetelét, már most eljön, már most menyegzőt tart velünk, és ezzel kivon bennünket a saját időnkből előre, az »ő órája« felé.”[[32]](#footnote-32)

* 1. *Bor*

A menyegző Isten és ember násza, melyben Mária az Egyház, a tökéletes hit megtestesítője.

A kánai menyegzőn Jézus az igazi vőlegény, aki vérét (lásd borát) adja a lakomához, az örömünnephez. „A víz borrá lesz. Az emberi igyekezetnek most Isten ajándéka jön elébe, aki önmagát ajándékozza, és ezzel megteremti az öröm ünnepét, amelyet csak Isten és az ő ajándékának jelenléte hozhat létre.”[[33]](#footnote-33) Ugyanígy a keresztfán Jézus oldalából víz és vér folyt ki, mely a keresztség, az Eucharisztia és az Egyház születését jelzi. Jézus itt kapcsoló erő, közvetítő Isten és ember között.[[34]](#footnote-34)

Az újbor az üdvtörténet egy új szakaszának eljöttét jelzi, mely önként jön értünk. „…akik nem fogadják el, olyanok, mint akik az »óborhoz« ragaszkodva előítéleteik miatt nem hajlandók megkóstolni az újbort.”[[35]](#footnote-35)

**Befejezés**

János evangéliuma a legmélyebb, szellemi, teológiai evangélium. Evangéliumát egy keretbe foglalja: a kánai menyegzőn már jelzi, hogy Jézus órája a kereszthalál órája, ami egyben a feltámadás nyitánya is, ekkor maradéktalanul beteljesedik a kinyilatkoztatás.

A kereszt János szerint nem egy büntetési forma, hanem a megdicsőülés, a győzelem, a szeretet legnemesebb eszköze. Jézus vére által újjászületik az ember, a legnemesebb bort hozza el Isten és ember nászára.

Jézus keresztje a híd Isten és ember között (vö. Jn 1,51). A kereszt tövében megszületik az Egyház, az Egyház küldetése. Csúcspont, mert Isten annyira közel jött hozzánk, hogy mi megölhettük. Csupán átadta nekünk magát. Agapé szeretetből önként kiszolgáltatta magát, fájdalmak közepette megdicsőült, hogy egybegyűjtse szétszéledt népét és üdvösséget hozzon nekünk.

**Irodalomjegyzék**

Audusseau, Jean – Léon-Dufour, Xavier: Kereszt, in Xavier Léon Dufour (szerk.): *Biblikus teológiai szótár*, Róma, 1974, 747–750.

Balthasar, Hans Urs Von: *A három nap teológiája*, Osiris Kiadó, Budapest, 2000.

Barrett, Charles K.: Krisztus vagy Isten áll a középpontban. Észrevételek a negyedik evangélium teológiájáról, *Pannonhalmi szemle* 1 (1993/4)  11–21.

Cantalamessa, Raniero: *Mária, az Egyház tükre*, Sarutlan Kármelita Nővérek, Pécs, 2002.

Farkasfalvy Dénes: *Testté vált szó*, 1., 3. kötet, Prugg Verlag, Eisenstadt, 1989.

Gál Ferenc: *János evangélium*a, Szent István Társulat, Budapest, 1987.

Haag, Herbert: Kereszt, in Herbert Haag: *Bibliai Lexikon*, Szent István Társulat, Budapest, 1989, 952–953.

Moloney, Francis J.: Szent János Teológiája, in Thorday Attila (szerk.): *Jeromos Bibliakommentár*, 3. kötet, *Biblikus tanulmányok*, Szent Jeromos Bibliatársulat, Budapest, 2003, 605–619.

*Ó- és Újszövetségi Szentírás a Neovulgáta alapján*, Szent Jeromos Bibliatársulat, Budapest, 2001.

Ratzinger, Joseph, XVI. Benedek: *A názáreti Jézus*, 1. rész, Szent István Társulat, Budapest, 2007.

Schwank, Benedikt: *János*, Agapé, Szeged, 2001.

Székely János: *Az Újszövetség teológiája*, Szent Jeromos Bibliatársulat, Bp. 2003.

Tarjányi Béla (fordította és átdolgozta): *Evangélium-magyarázatok*, 3. rész, *Csodák*, Szent Jeromos Bibliatársulat, Budapest, 1998.

**Rezümé**

János fontosnak tartja, hogy érzékeltetesse: a szenvedés önként vállalt és megszentelő, így nem negatív tartalmat rejt. Az evangelista értelmezésében és ábrázolásában Jézus valóban király. A kereszt dicsőségét már az evangélium elejétől fogva folyamatosan készíti elő a szent szerző, többször utal rá. Dolgozatom célja, hogy ezt biblikus teológiai értelmezéssel alátámasszam, ezért leginkább Székely János: Az Újszövetség teológiája című könyvére támaszkodom. Elkerülhetetlen az egzegetikai vonal is, ehhez leginkább Benedikt Schwank: János című bibliakommentárját használom.

János evangéliumában a keresztet mint kegyelemközvetítőt ábrázolja. Nem büntetés, hanem a megdicsőülés eszköze, mely fentről lefelé közvetíti a kegyelmet. „Én pedig, ha majd felmagasztalnak a földről*,* mindent magamhoz vonzok*.*” (Jn 12,32) Ez a dicsőség megváltásunk kulcsa. Híd Isten és ember között.

1. Vö. Székely János: *Az Újszövetség teológiája*, Szent Jeromos Katolikus Bibliatársulat, Budapest, 2003, 251–254. [↑](#footnote-ref-1)
2. Vö. Székely János: i. m., 281. [↑](#footnote-ref-2)
3. Charles K. Barrett: Krisztus vagy Isten áll a középpontban. Észrevételek a negyedik evangélium teológiájáról, *Pannonhalmi szemle* 1 (1993/4)  21. [↑](#footnote-ref-3)
4. Vö. Herbert Haag: Kereszt, in Herbert Haag: *Bibliai Lexikon*, Szent István Társulat, Budapest, 1989, 952–953. [↑](#footnote-ref-4)
5. Vö. Jean Audusseau – Xavier Léon-Dufour: Kereszt, in Xavier Léon Dufour (szerk.): *Biblikus teológiai szótár*, Róma, 1974, 747–750. [↑](#footnote-ref-5)
6. Vö. Székely János: i. m., 282–285. [↑](#footnote-ref-6)
7. Francis J. Moloney: Szent János Teológiája, in Thorday Attila (szerk.): *Jeromos Bibliakommentár*, 3. kötet, *Biblikus tanulmányok*, Szent Jeromos Bibliatársulat, Budapest, 2003, 610. [↑](#footnote-ref-7)
8. Székely János: i. m., 285. [↑](#footnote-ref-8)
9. Uo. 285. [↑](#footnote-ref-9)
10. Benedikt Schwank: *János*, Agapé, Szeged, 2001, 560. [↑](#footnote-ref-10)
11. Raniero Cantalamessa: *Mária, az Egyház tükre*, Sarutlan Kármelita Nővérek, Pécs, 2002, 198. [↑](#footnote-ref-11)
12. Hans Urs Von Balthasar: *A három nap teológiája*, Osiris Kiadó, Budapest, 2000, 122. [↑](#footnote-ref-12)
13. Benedikt Schwank: i. m., 564. [↑](#footnote-ref-13)
14. Lásd Farkasfalvy Dénes: *Testté vált szó*, 3. kötet, Prugg Verlag, Eisenstadt, 1989, 137. [↑](#footnote-ref-14)
15. Benedikt Schwank: i. m., 552. [↑](#footnote-ref-15)
16. Lásd Gál Ferenc: *János evangélium*a, Szent István Társulat, Budapest, 1987, 324. [↑](#footnote-ref-16)
17. Lásd Benedikt Schwank: i. m., 557–558. [↑](#footnote-ref-17)
18. Gál Ferenc: i. m., 325. [↑](#footnote-ref-18)
19. Benedikt Schwank: i. m., 2001, 557. [↑](#footnote-ref-19)
20. Vö. Farkasfalvy Dénes: i. m., 127. [↑](#footnote-ref-20)
21. Uo. 127. [↑](#footnote-ref-21)
22. Uo. 127. [↑](#footnote-ref-22)
23. Jn 19,17 (ford. Benedikt Schwank) [↑](#footnote-ref-23)
24. Gál Ferenc: i. m., 323. [↑](#footnote-ref-24)
25. Uo. 328. [↑](#footnote-ref-25)
26. Vö. Farkasfalvy Dénes: *Testté vált szó*, 3. kötet, Prugg Verlag, Eisenstadt, 1989, 134. [↑](#footnote-ref-26)
27. Gál Ferenc: i. m., 328. [↑](#footnote-ref-27)
28. Uo. 328. [↑](#footnote-ref-28)
29. Tarjányi Béla (fordította és átdolgozta): *Evangélium-magyarázatok*, 3. rész, *Csodák*, Szent Jeromos Bibliatársulat, Budapest, 1998, 110. [↑](#footnote-ref-29)
30. Benedikt Schwank: i. m., 93. [↑](#footnote-ref-30)
31. Farkasfalvy Dénes: i. m., 79. [↑](#footnote-ref-31)
32. Joseph Ratzinger, XVI. Benedek: *A názáreti Jézus*, 1. rész, Szent István Társulat, Budapest, 2007, 214. [↑](#footnote-ref-32)
33. Uo. 215. [↑](#footnote-ref-33)
34. Vö. Székely János: i. m., 268. [↑](#footnote-ref-34)
35. Farkasfalvy Dénes: *Testté vált szó*, 1. kötet, Prugg Verlag, Eisenstadt, 1989, 89. [↑](#footnote-ref-35)