Színdarab Gabriele M. Roscini: A Szűzanya Valtorta Mária írásaiban, Róma 1973. c. műve alapján (átírat: Farkas László atyától)

N: narrátor, J: Jézus, M: Mária

N: A világegyetemben létező minden dolog megteremtésénél *a Szentháromság Isten* Máriára gondolt: „a Te szemed kék színét adom a tengernek és az égboltnak, hajad színét a búzának, fehérséged a liliomoknak, a fülemüle torkába a te dallamaidat teszem, a vadgalambéba pedig panaszos hangodat.” Mária egyedül elégséges ok lett volna a világegyetem megteremtésére, *de Isten mireánk is gondolt és előbb nekünk, méltatlanoknak ajándékozta a földi Paradicsomot. De valami elromlott. Az első ember hűtlenül elhagyta Teremtőjét és ártatlanságát és ezzel tönkretette ezt a harmóniát az egész univerzumban. De Isten megígérte a Megváltót, aki asszonytól születik…*

*Szűz Mária születésekor a Szentháromság Isten így ujjongott fel:* Érdemes volt az embert megteremteni, életben hagyni *a vízözön után*, hogy így megszülessen a szép Szűz. A bűnbeesés után ő lett a második földi Éden, ahol Isten kedvteléssel társalgott az Ártatlansággal az esti szellő fuvallatában. Ő az, aki miatt a Megtestesült Igének nem kellett visszasírnia az eget és az Atya ölét, mert benne megtalálta azt a másik mennyországot, aki égi hajlékot formált magában, hogy Isten még tovább élvezhesse az ég örömét, mielőtt megismerné a szenvedést, amelyet a világ tartogat számára. És a világ attól a pillanattól fogva birtokolta az Istent imádó női lelket. Isten pedig attól a pillanattól kezdve letekinthetett a föld egy pontjára anélkül, hogy csalódást érzett volna. A tisztaság értéke olyan nagy, hogy egy szeplőtelen teremtmény méhe be tudta fogadni a befogadhatatlant.

Minden kegyelem egyetlen nőben egyesült, és ő megszülte azt a világnak, hogy a világ meg legyen váltva.

J: *Édesanyám, a Te igened,* a „Fiat” volt az a szó, mely lehívott engem az égből a Te öledbe és felvitt engem a keresztre. Ó micsoda simogatások értek engem a Te szűzi testednek falán át, és én embrió szívecskémmel jeleztem Neked jelenlétemet! A Te tejjé vált szeretetedből táplálkoztam. Tisztaságból és szeretetből vagyok megalkotva. Anyám, a Te méhedből származik az emberiség Tápláléka. Az Atya rád tekintve megbocsátotta az ősbűnt, mert csak Te, egyes-egyedül Te tudsz úgy szeretni, ahogyan az emberiség együttvéve sem tud szeretni. Az Örökkévaló simogatása vagy azon a seben, amelyet az ember ejtett Istenen! Egyedül a Te illatodat, szeretetedet érezve szálltam alá az égből. „Bezárt kert vagy, lepecsételt forrás, ó húgom, én mátkám.” (Én 4,1 és 11-12) Te vagy az egészen szép, aki a földet égi kertté változtatja.

M: Gyermekem, a Te első tekinteted Édesanyádon pihent meg és első szavad ez volt: Mama. S az első lépéseid azokkal a rózsaszínű lábacskáiddal, melyeket simogattam! Az anya s a hívő imádatával simogattam, csókolgattam a lábakat, amelyeket majd keresztre szegeznek, és én látni fogom görcsös rándulásaikat, majd látni fogom elkékülni és fagyosan megmerevedni.

J: Elképzellek, amikor szeretettel kis pelenkáimat mostad, vagy a házastársad*, nevelőapám* ételét készítetted, vagy rendet raktál a házban. Nagy voltál, épp úgy, amikor szeretettel meghallgattad a szomszédok szükségleteit.

M: Aztán József halálával olyan egyedül éreztem magam, mint a szőlővessző, amely mellől elfűrészelik a fát, amelybe kapaszkodott. A rokonok olyan anyának tartottak, aki nem tudja fiára rákényszeríteni az akaratát.

J: Tudom, hiszen amióta megszülettem Te tudtad, hogy el fogsz veszíteni, hogy aztán újra megtalálj sokkal kiterjedtebb vonatkozásban, mint amilyen egy kis családi kör. Azóta készültél erre.

M: Igen, én lemondtam Rólad, Fiam, attól a pillanattól, hogy bennem emberré lettél. Istennek adtalak Téged. (Itt kifordul a színpad felé) És nektek adtam Fiamat.

J: El sem tudod képzelni, mennyire szenvedtem, mert meg kellett gyötörjelek Téged az egymást követő búcsúzásokkal.

M: *Fiam, megértettem, hogy* én mindenkinek az anyja vagyok és nem szabad csak egyvalakié lennem. *Legfájdalmasabb búcsúzásunkkor, a kereszt alatt értettem meg, hogy* nem vagyok kizárólagosan még *az én drága Fiamé* sem.

J: (Itt kifordul J és M a színpad felé és úgy is maradnak) Gondoljatok az én anyámra, aki attól a pillanattól fogva, hogy engem megfogant, remegett arra a gondolatra, hogy én halálraítélt vagyok!

M: Tudjátok ti, mit jelent ezzel a látomással élni egy anyának harminc éven át? –hogy látni fogom Fiamat saját ártatlan vérének bíborába öltözve! Annak a vérnek bíborában, amelyet én adtam neki! Úgy látni meghalni Fiamat, mint egy gonosztevőt.

J: Ezerszer is odaadta volna az életét, csak hogy megakadályozzon ebben. S neki mégis kívánnia kellett azt a szörnyűséges órát, hogy elfogadja az Úr akaratát. Nem volt hosszabb haláltusa, és olyan, amely nagyobb fájdalomban végződött volna, mint az én Édesanyámé.

M: Isten az engedelmeseknél pihen meg. Istennek nem kellett volna szenvednie, ha az engedetlenség nem jött volna a világba. Ezért van szenvedés a világon, ezért szenvedünk mi (Jézusra néz).

J: Az én Anyám szíve is, miként *az enyém,* megszakadt az emberiség miatt, az emberiségért. A kehely szélén, melyet vérverejtékezésem közepette ittam ki, ott találtam már anyám ajkainak ízét, és sírásának keserűsége eggyé olvadt áldozatom epe italával. Isten ott akarta őt az én Kálváriámon, hogy belevegyítse szűzi könnyeinek vizét, az isteni vér borába és *így bemutathassam* az első misét. Tudod mi lesz a Mise? A Mise az én halálom örök alkalmazása lesz az idők végezetéig a szenvedő emberi nem számára. Az ő szeplőtelen és fájdalmas szíve préselte ki magából a balzsamot, hogy azzal gyógyítsa meg gyermeke minden sebét. Édesanyám a kereszt lábánál misztikus halált szenvedett értetek. A megváltásotok legfőbb indítéka az én és Édesanyám irántatok való szeretete.

M: *Fiam keresztáldozata előre megváltott lelket szerzett nekem, ezért én* mentes voltam az érzékiség *bűnétől*. Éva a kegyelem hiányában az ördöghöz lett hasonlóvá, *engem Fiam* az Istenhez tett hasonlóvá. Én megalázkodtam, Éva gőgössé lett. Én engedelmeskedtem, Éva engedetlen volt. Én szüzességemben termékennyé lettem, Éva testében és lelkében elveszítette sértetlenségét *és tisztaságát*. *Ne feledjétek, gyermekeim,* aki angyalt akar játszani állati nívóra süllyed!

J: A Teremtő első gondolata az embert illetően az volt, hogy éljen és halál nélkül jusson át a földi paradicsomból a mennyeibe. *Ádám és Éva bűne következtében lépett a világba a halál. Eredetileg Isten* békés átjutást *tervezett számunkra* ebből az életből, az örök életbe, miképp valaki egy ház küszöbét átlépve belép a királyi palotába. Azt akarta, hogy az ember testből és szellemi lélekből megalkotott egész lényével kerüljön át a földről a mennyei honba. *Édesanyámat ebben a dicsőségben részesítettem, mivel bűnt nem ismert.* (V163)

M: *Testem ezért nyerte el a romlatlanságot, melyet Éva elveszített.* Én a szeretet túláradása miatt *és nem gyötrelemben* „haltam” meg, *amikor* számomra elérkezett az isteni ölelés órája. (V152) A szeretet hullámaiba merülve szenderedtem át a földről a mennybe.

*Ne feledjétek!* Sosem tehetünk annyit, testvéreink javát illetően, mint amikor már eltávoztunk közülük és beleolvadtunk az isteni fénybe. (V58)

J: Tudom, hogy kegyelmet adni nektek annyi, mint neki örömet szerezni, mivel ő a csupa szeretet. Ami a fiúhoz tartozik, az az anyához is tartozik. A fiú kegyelmi kincsei az anya kincsei is. Mária az én kincstárnokom, az ő szeplőtelen szívéért megnyitom a menny kincseit. Mária mindenkinek a dajkája, hisz ő táplálja a lelkekben a megszentelő kegyelem életét, a segítő kegyelmekkel. Mint gyermekek az anyja fátyla alatt, Mária imája úgy védelmez titeket pajzs gyanánt az érzékek tüze és az ördög ellen.